b'\n_START_ARTICLE_\nOce\xc3\xa0 \xc3\x8dndic\n_START_SECTION_\nGeografia f\xc3\xadsica\n_START_PARAGRAPH_\nLes plaques africanes, \xc3\xadndiques i ant\xc3\xa0rtiques convergeixen a l\'oce\xc3\xa0 \xc3\x8dndic, en la triple cru\xc3\xaflla de Rodr\xc3\xadguez. Els seus contactes estan marcats per branques de la dorsal central oce\xc3\xa0nica, que forma una Y invertida, amb l\'arrel que va cap al sud des del l\xc3\xadmit de la plataforma continental a prop de Mumbai, a l\'\xc3\x8dndia. Les conques est, oest i sud estan subdividides en conques m\xc3\xa9s petites per serralades submarines._NEWLINE_Els punts d\'ofecs essencials inclouen els de Bab el-Mandeb, d\'Ormuz, el de Lombok, el de Malacca i el de Palk. Els mars inclouen el golf d\'Aden, el mar d\'Andaman, d\'Ar\xc3\xa0bia, el golf de Bengala, la Gran Badia Australiana, el mar De Laccadive, el golf de Mannar, el Canal de Mo\xc3\xa7ambic, els golfs d\'Oman i P\xc3\xa8rsic, la Mar Roja, i altres cossos d\'aigua tributaris. Est\xc3\xa0 connectat artificialment al Mar Mediterrani mitjan\xc3\xa7ant el Canal de Suez, accessible a trav\xc3\xa9s de la Mar Roja\n_START_SECTION_\nHidrologia\n_START_PARAGRAPH_\nEntre els pocs grans rius que flueixen a l\'\xc3\x8dndic trobem el Zambesi, el Xatt al-Arab (format per la uni\xc3\xb3 del Tigris i l\'Eufrates), l\'Indus, el Ganges, el Brahmaputra i l\'Irauadi. Els corrents mar\xc3\xadtims estan molt influenciats pels monsons. Els corrents dominants s\xc3\xb3n dos: un a l\'hemisferi nord, que es mou en el sentit de les agulles del rellotge, i un altre al sud de l\'equador que gira en sentit contrari. Durant el mons\xc3\xb3 d\'hivern, de tota manera, els corrents del nord canvien de direcci\xc3\xb3. La circulaci\xc3\xb3 en aig\xc3\xbces profundes est\xc3\xa0 controlada principalment pels fluxos de l\'oce\xc3\xa0 Atl\xc3\xa0ntic, la mar Roja i els corrents ant\xc3\xa0rtics. Al nord dels 20 graus de latitud sud la temperatura m\xc3\xadnima superficial \xc3\xa9s de 22\xc2\xa0\xc2\xb0C, i supera els 28\xc2\xa0\xc2\xb0C cap a l\'est. Al sud dels 40 graus de latitud sud, les temperatures baixen r\xc3\xa0pidament._NEWLINE_La salinitat superficial de l\'aigua va de 32 a 37 parts per 1.000; la m\xc3\xa9s alta t\xc3\xa9 lloc a la mar d\'Ar\xc3\xa0bia i en un cintur\xc3\xb3 entre el sud de l\'\xc3\x80frica i el sud-oest d\'Austr\xc3\xa0lia. Es troben icebergs al llarg de tot l\'any a uns 65 graus de latitud sud. El l\xc3\xadmit nord dels icebergs \xc3\xa9s d\'uns 45 graus de latitud sud._NEWLINE_L\'\xc3\x8dndic inclou les aig\xc3\xbces del mar d\'Andaman, el mar d\'Ar\xc3\xa0bia, el golf de Bengala, la Gran Badia Australiana, el golf d\'Aden, el golf d\'Oman, el canal de Mo\xc3\xa7ambic, el golf P\xc3\xa8rsic i la mar Roja.\n_START_SECTION_\nCorrent d\'Agulhas\n_START_PARAGRAPH_\nEl  corrent d\'Agulhas \xc3\xa9s un branca del corrent sud-equatorial, format per aig\xc3\xbces c\xc3\xa0lides i que assoleix una velocitat m\xc3\xa0xima de 4 nusos en un punt unes cent milles de la costa.\n_START_SECTION_\nClima\n_START_PARAGRAPH_\nEl clima al nord de l\'equador est\xc3\xa0 afectat per un sistema de vents mons\xc3\xb2nics. Vents forts del nord-est hi bufen d\'octubre a abril; de maig a octubre dominen els vents sud i oest. A la mar d\'Ar\xc3\xa0bia els violents monsons porten pluja al subcontinent indi. A l\'hemisferi sud, els vents s\xc3\xb3n generalment m\xc3\xa9s suaus, per\xc3\xb2 les tempestes d\'estiu a prop de Maurici poden ser fortes. Quan els monsons canvien, els ciclons poden colpejar de vegades les costes de la mar d\'Ar\xc3\xa0bia i del golf de Bengala. L\'oce\xc3\xa0 \xc3\x8dndic \xc3\xa9s l\'oce\xc3\xa0 m\xc3\xa9s calent al m\xc3\xb3n.\n_START_SECTION_\nRecursos naturals\n_START_PARAGRAPH_\nLa calor de l\'oce\xc3\xa0 \xc3\x8dndic mant\xc3\xa9 la producci\xc3\xb3 de pl\xc3\xa0ncton baixa, excepte al llarg dels l\xc3\xadmits septentrionals i en alguns punts concrets; la vida marina hi \xc3\xa9s, doncs, limitada i per tant la pesca est\xc3\xa0 limitada als nivells de subsist\xc3\xa8ncia. La pesca en aquest oce\xc3\xa0 \xc3\xa9s de gran import\xc3\xa0ncia per al creixement de pa\xc3\xafsos que el voregen, tant per a consum interior i com per a exportaci\xc3\xb3. Les flotes pesqueres des R\xc3\xbassia, el Jap\xc3\xb3, Corea del Sud i Taiwan tamb\xc3\xa9 n\'exploten els recursos, principalment per a gamba i tonyina._NEWLINE_L\'oce\xc3\xa0 \xc3\x8dndic proporciona connexions mart\xc3\xadtimes essencials entre l\'Orient Mitj\xc3\xa0, l\'\xc3\x80frica, i l\'\xc3\x80sia Oriental amb Europa i Am\xc3\xa8rica. Per tant, una de les funcions econ\xc3\xb2miques m\xc3\xa9s importants \xc3\xa9s la del transport de mercaderies. Els europeus, seguint els antics exploradors, arribaven a l\'orient i en tornaven amb sedes, estores, te i esp\xc3\xa8cies. Actualment, soporta un tr\xc3\xa0fic especialment dens de petroli i productes derivats del petroli des dels jaciments petrol\xc3\xadfers del Golf P\xc3\xa8rsic i Indon\xc3\xa8sia. _NEWLINE_Grans reserves d\'hidrocarburs s\'estan explotant en \xc3\xa0rees d\'alta mar de l\'Ar\xc3\xa0bia Saudita, l\'Iran, l\'\xc3\x8dndia, i Austr\xc3\xa0lia Occidental. Aproximadament un 40% de l\'extracci\xc3\xb3 de petroli en alta mar del m\xc3\xb3n ve de l\'oce\xc3\xa0 \xc3\x8dndic. Les sorres de platges riques en minerals pesats, i dip\xc3\xb2sits d\'alta mar s\'exploten activament per part dels pa\xc3\xafsos fronterers, especialment \xc3\x8dndia, Sud-\xc3\xa0frica, Indon\xc3\xa8sia, Sri Lanka, i Tail\xc3\xa0ndia.\n_START_SECTION_\nNavegaci\xc3\xb3 comercial\n_START_PARAGRAPH_\nL\'oce\xc3\xa0 \xc3\x8dndic \xc3\xa9s un important punt per la comunicaci\xc3\xb3 comercial naval a nivell mundial.\n_START_SECTION_\nL\'estret de Malacca\n_START_PARAGRAPH_\nL\'estret de Malacca (en malai Selat Melaka, en indonesi Selat Malaka) \xc3\xa9s un bra\xc3\xa7 de mar que separa la pen\xc3\xadnsula de Malacca de l\'illa indon\xc3\xa8sia de Sumatra, i \xc3\xa9s la via de comunicaci\xc3\xb3 principal entre l\'oce\xc3\xa0 \xc3\x8dndic i el Pac\xc3\xadfic, i m\xc3\xa9s concretament entre la mar d\'Andaman i la mar de la Xina Meridional._NEWLINE_De mitjana, 150 vaixells passen cada dia a trav\xc3\xa9s de l\'estret, que \xc3\xa9s una ruta de navegaci\xc3\xb3 important\xc3\xadssima, ja que vincula tota la mar de la Xina amb l\'oce\xc3\xa0 \xc3\x8dndic i Europa a trav\xc3\xa9s del canal de Suez. A la part central \xc3\xa9s on es troba la seva m\xc3\xadnima profunditat, cosa que condiciona el calat dels vaixells que el travessen. Els vaixells de mida i calat m\xc3\xa0xims aptes per travessar l\'estret es coneixen com a Malaccamax (limitats a un calat de 20 m).\n_START_SECTION_\nPirateria\n_START_PARAGRAPH_\nA causa del tr\xc3\xa0fic relativament alt de petrolers, la pirateria a les costes de Som\xc3\xa0lia ha augmentat significativament. Aix\xc3\xb2 ha representat una amena\xc3\xa7a per al transport mar\xc3\xadtim internacional des de la segona fase de la Guerra Civil de Som\xc3\xa0lia al principi del segle XXI._NEWLINE_L\'EUNAVFOR (European Union Naval Operation Against Piracy, o Operaci\xc3\xb3 de la Uni\xc3\xb3 Naval Europea contra la Pirateria) \xc3\xa9s una operaci\xc3\xb3 militar de la Uni\xc3\xb3 Europea que t\xc3\xa9 com a objectius aturar, prevenir i castigar els actes de pirateria i robatori armat a les costes de Som\xc3\xa0lia.\n_START_SECTION_\nAmenaces naturals i antr\xc3\xb2piques\n_START_PARAGRAPH_\nExisteix el risc de tsunamis deguts a previs terratr\xc3\xa8mols, tal com es va patir l\'any 2004 amb el tsunami que va tenir lloc prop de l\'illa de Simeulue, al nord-oest de l\'illa de Sumatra (Indon\xc3\xa8sia) el diumenge 26 de desembre de 2004. El terratr\xc3\xa8mol va originar un seguit de tsunamis que devastaren les costes d\'Indon\xc3\xa8sia, Sri Lanka, l\'\xc3\x8dndia, Tail\xc3\xa0ndia i altres pa\xc3\xafsos amb onades gegants de fins a 30 metres d\'altura que arribaren, fins i tot, a les costes d\'\xc3\x80frica, a 4.500 km de l\'epicentre, convertint-se aix\xc3\xad en la cat\xc3\xa0strofe natural m\xc3\xa9s mort\xc3\xadfera de la hist\xc3\xb2ria recent._NEWLINE_Les esp\xc3\xa8cies marines amena\xc3\xa7ades inclouen els dugongs, les foques, tortugues i balenes. El petroli i la contaminaci\xc3\xb3 de l\'aigua deguda als vaixells amena\xc3\xa7a el mar d\'Ar\xc3\xa0bia, el golf P\xc3\xa8rsic, i la mar Roja.\n_START_SECTION_\nHist\xc3\xb2ria\n_START_PARAGRAPH_\nLes civilitzacions m\xc3\xa9s antigues, a les valls del Nil, l\'Eufrates, el Tigris i l\'Indus, al sud-est d\'\xc3\x80sia, s\'han desenvolupat a prop de l\'\xc3\x8dndic. Durant la primera dinastia d\'Egipte (aprox. 3000 aC), es van enviar alguns mariners a aquestes aig\xc3\xbces, que viatjaren cap a la regi\xc3\xb3 del Punt. Els vaixells que en tornaven duien or i esclaus. Els fenicis del tercer mil\xc2\xb7lenni abans de Crist segurament tamb\xc3\xa9 hi van arribar, per\xc3\xb2 no hi van establir cap assentament._NEWLINE_Els grecs i romans tamb\xc3\xa9 en sabien alguna cosa, de l\'oce\xc3\xa0 (Indicus Oceanus); l\'autor desconegut del Periple per la mar Eritrea descriu ports i les costes de l\'\xc3\x80frica i l\'\xc3\x8dndia al voltant del segle II despr\xc3\xa9s de Crist: L\'Oce\xc3\xa0 tenia tres golfs principals: El sinus Perimulicitis (Golf de Siam), seguit pel Querson\xc3\xa8s \xc3\x80uric (en llat\xc3\xad: Chersonesus Aurea) que era probablement la pen\xc3\xadnsula Malaia a la part dels estrets de la seva zona meridional; i el Sinus Gangetious, o Golf de Bengala. _NEWLINE_Els indonesis van creuar l\'\xc3\x8dndic per a establir-se a Madagascar. Es creu que Marco Polo (c. 1254-1324) va tornar de l\'Extrem Orient per l\'estret de Malacca._NEWLINE_Des de 1405 a 1433, l\'Almirall Zheng He va noliejar grans flotes durant la Dinastia Ming i va realitzar diversos viatges per l\'oce\xc3\xa0 Occidental (nom que els xinesos donaven a l\'oce\xc3\xa0 \xc3\x8dndic). Les expedicions xineses d\'exploraci\xc3\xb3 van arribar a l\'est d\'\xc3\x80frica cap al segle XV, per\xc3\xb2 els mercaders \xc3\xa0rabs van dominar el comer\xc3\xa7 a l\'\xc3\x8dndic abans que Vasco da Gama dobl\xc3\xa9s el cap de Bona Esperan\xc3\xa7a el 1497 i despr\xc3\xa9s navegu\xc3\xa9s cap a l\'\xc3\x8dndia, amb qu\xc3\xa8 es convertia en el primer europeu que va fer-ho. Els pobles antics que vivien a la vora de l\'oce\xc3\xa0 van intentar controlar les seves rutes comercials, infructuosament. Portugal va intentar assolir-ne el domini durant m\xc3\xa9s d\'un segle, fins que el va perdre a mitjan segle XVII. La Companyia Holandesa de les \xc3\x8dndies Orientals (1602-1798) va cercar el control del comer\xc3\xa7 amb l\'orient per l\'oce\xc3\xa0 \xc3\x8dndic. Fran\xc3\xa7a i Anglaterra van establir companyies de comer\xc3\xa7 en aquesta \xc3\xa0rea, que Anglaterra va arribar a dominar cap al 1815._NEWLINE_L\'obertura del canal de Suez, el 1869, va reviure l\'inter\xc3\xa8s europeu per l\'orient, per\xc3\xb2 cap naci\xc3\xb3 en va aconseguir el domini del comer\xc3\xa7. Des de la Segona Guerra Mundial el Regne Unit s\'ha retirat de la regi\xc3\xb3, on ha estat parcialment substitu\xc3\xaft per l\'\xc3\x8dndia, l\'antiga Uni\xc3\xb3 Sovi\xc3\xa8tica i els Estats Units. Els pa\xc3\xafsos en vies de desenvolupament que voregen l\'oce\xc3\xa0 volen que sigui una "zona de pau" amb vies de navegaci\xc3\xb3 d\'\xc3\xbas lliure, tot i que els Estats Units i el Regne Unit disposen d\'una base militar a l\'atol Diego Garcia, al mig de l\'oce\xc3\xa0 \xc3\x8dndic._NEWLINE_El 26 de desembre de 2004, els pa\xc3\xafsos al voltant de l\'oce\xc3\xa0 \xc3\x8dndic van ser colpits per un tsunami provocat pel terratr\xc3\xa8mol. Les ones van ocasionar m\xc3\xa9s de 226.000 morts i m\xc3\xa9s d\'1 mili\xc3\xb3 de persones van perdre les seves cases.\n_START_SECTION_\nCultura i literatura\n_START_PARAGRAPH_\nL\'oce\xc3\xa0 \xc3\x8dndic \xc3\xa9s conegut com a Ratnakara en l\'antiga literatura s\xc3\xa0nscrita. Ratnakara significa \xc2\xabel creador de gemmes\xc2\xbb. Tamb\xc3\xa9 se l\'ha anomenat Hindu Mahasagara en lleng\xc3\xbces \xc3\xadndies.\n_START_SECTION_\nAnnexos geogr\xc3\xa0fics\n_START_PARAGRAPH_\nUna decisi\xc3\xb3 de l\'any 2000 de l\'Organitzaci\xc3\xb3 Hidrogr\xc3\xa0fica Internacional delimita un cinqu\xc3\xa8 oce\xc3\xa0, l\'oce\xc3\xa0 Ant\xc3\xa0rtic, a partir de les parts m\xc3\xa9s meridionals de l\'Atl\xc3\xa0ntic, de l\'\xc3\x8dndic i del Pac\xc3\xadfic. El nou oce\xc3\xa0 s\'estendria des de les costes de l\'Ant\xc3\xa0rtida al nord del 60 graus de latitud sud, coincidint amb el l\xc3\xadmit del Tractat Ant\xc3\xa0rtic.'